
     Introduksjon
    
   

   
    Mitt mål er å gjøre verden til et bedre sted å leve for barn og unge! Det er kanskje et litt ambisiøst mål, men ambisiøse mål kan være til hjelp for å oppnå endring. Som lege med spesialisering i barne- og ungdomspsykiatri vil jeg prøve å oppnå dette målet ved å drive med det jeg kan best. I denne boken skal jeg derfor forsøke på en enkel måte å forklare hva barne- og ungdomspsykiatri er, slik at flest mulig kan forstå hva det dreier seg om. Jeg håper at dette kan være til nytte for deg som for eksempel er lærer, jobber i barnevernet, studerer til å bli sosionom eller et annet helse- eller sosialfag, eller rett og slett til deg som har barn selv og som lurer på om egne eller andres barn kan ha en psykisk vanske. Det er et ganske bredt utgangspunkt, men når jeg først har satt meg ned for å skrive noe enkelt og forståelig om dette fagfeltet, så håper jeg det kan være nyttig for mange. Barn og unges psykiske helse er dessverre blitt dårligere de siste årene, særlig tenåringsjentene (
    
     1
    
    , s. 5), og det må vi prøve å gjøre noe med. Samtidig vet vi ikke helt hvorfor dette skjer, og det gjør det litt vanskelig å bedre situasjonen. Denne boken er mitt bidrag til å snu trenden, i tillegg til den jobben jeg gjør til daglig som overlege på Regional seksjon for spiseforstyrrelser ved Oslo universitetssykehus, Ullevål.
   

   
    Denne boken trenger ikke å leses fra perm til perm. Den kan være et enkelt oppslagsverk hvis du lurer på noe som har med barne- og ungdoms­psykiatri å gjøre. Jeg skal si litt om hvordan vi i barne- og ungdoms­psykiatrien jobber, og også noe om hva myndighetene har bestemt skal være kommunenes oppgaver når det gjelder barn og unges psykiske helse. Jeg skal si mye om de forskjellige psykiatriske sykdommene som barn og unge kan få, og da må vi definere hva som er en psykisk lidelse og hva som ikke er det. Jeg skal dessuten si noe om hvordan du kan kjenne igjen disse lidelsene, hvordan de kan utvikle seg, hvordan de utredes og hvordan man kan behandle dem.
   

   
    Jeg har i liten grad jobbet med de aller minste barna. Samtidig vet jeg at det allerede finnes gode bøker og manualer som omhandler risiko for og psykiske vansker i aldersgruppen 0 til 6 år. Derfor skriver jeg ikke om de yngste barna, men henviser til litteraturlisten der jeg har tatt med gode forslag til bøker om dem og deres vansker (
    
     2
    
    -
    
     3
    
    ).
   

   
    Et annet emne du heller ikke vil finne beskrevet her, er det man kan kalle vanlig barneoppdragelse. Barne- og ungdomspsykiatri handler om psykiske vansker som er blitt så alvorlige at de er blitt til sykdommer, til psykiske lidelser. Vanlig barneoppdragelse driver vi ikke med, det blir bare et tema hvis et barn oppfører seg så annerledes enn andre barn at noen tror det må være en psykisk sykdom inne i bildet. På feltet barneoppdragelse finnes det også gode bøker å lese (
    
     4
    
    -
    
     5
    
    ).
   

   
    Da jeg studerte hadde vi en gang en foreleser som åpnet sin første fore­lesning med å si at han var kliniker, ikke forsker. Han ville ikke gi oss eksemp­ler på kjempeinteressante tilstander som en aldrende professor hadde sett to ganger i sin karriere, han ville lære oss det vi kom til å se i klinisk praksis hver dag. Det gjorde han, og vi elsket ham for det. Den filosofien skal jeg forsøke å følge i denne boken også. Derfor blir det kliniske hverdagseksempler og litt begrenset med referanser, men desto flere muligheter for videre lesing for den som vil fordype seg i ett enkelt emne. De kliniske eksemplene er konstruerte, av hensyn til taushetsplikten, men de er alle bygget på klinisk erfaring med lignende pasienter. Referansene har jeg forsøkt å velge på en slik måte at de blir lett tilgjengelige. Jeg har derfor forsøkt å finne gode referanser på norsk som aller helst også er tilgjengelige i fulltekst på nett eller i bokform. Samtidig trengs det noen steder viktige unntak fra dette. Da har jeg forsøkt å finne referanser fra anerkjente forfattere eller tidsskrifter på engelsk. Jeg har valgt å ikke hente referanser fra en spesiell teoretisk behandlingstradisjon i fagfeltet, som kognitiv terapi eller familieterapi, da mange ulike behandlingsformer er nyttige for litt ulike tilstander i dette varierte fagfeltet.
   

   
    Det mer teoretiske innholdet i boken, særlig i del 2, er i all hovedsak basert på Stephen von Tetzchners imponerende norske bok
    
     
      Utviklingspsykologi
     
    
    (
    
     6
    
    ). Dette er et storverk av en bok, like grundig og omfattende som mye av det beste som finnes i utlandet. Hvert medisinske fagfelt har sin egen «murstein» eller «bibel», som den enormt omfattende
    
     
      Grey’s Anatomy
     
    
    som tv-serien er oppkalt etter. I BUP-feltet heter mursteinen
    
     
      Rutter’s Child and Adolescent Psychiatry
     
    
    (
    
     7
    
    ), men her har man altså en like grundig norsk bok innen fagfeltet utviklingspsykologi.
   

   
    Jeg studerte i utlandet, og overgangen til norsk helsevesen var ikke helt lett. En fordel fikk jeg allikevel: Da jeg kom hjem igjen, kunne jeg ikke alle de fjonge uttrykkene på «medisinsk norsk», bare på «vanlig norsk». Det satte pasientene mine pris på. Fortsatt prøver jeg hardt på å bruke vanlig norsk språk til pasienter. Slik også i denne boken. En del begreper er satt i kursiv, da finner du ofte en definisjon eller forklaring i det samme avsnittet, særlig ved første gangs bruk av ordet eller ved hovedoppføringen av det i innholdsfortegnelsen.
   

   
    Hoveddelen av mitt arbeid har vært på barne- og ungdomspsykiatriske poliklinikker (BUP), og det vil innimellom syns i teksten som et «jeg» eller «vi» når jeg omtaler arbeidet der. Samtidig henvender jeg meg også noen ganger direkte til deg som leser med råd og vink, enten du er fagperson, student eller forelder som lurer på noe innen BUP-feltet. Jeg håper denne måten å gjøre det på blir litt mer personlig, og at det ikke blir forstyrrende for deg som leser.
   

   
    På en BUP
    
     
      må
     
    
    man i dag sette diagnoser på pasientene sine, ellers får vi ikke penger for den jobben vi har gjort. Dette kalles
    
     
      innsatsstyrt finansie­ring
     
    
    
     
     
     
     
    
    . Både det og diagnosene kan man ha ulike meninger om, men dette er den virkeligheten vi må forholde oss til på BUP. Selv er jeg tilhenger av diagnoser som et kommunikasjonsverktøy oss fagfolk imellom, men jeg vet at det fremdeles er delte meninger om dette. Jeg håper at leserne etter å ha gjennomgått dette temaet i kapittel 2, Forløpet på BUP, forstår nytten av diagnostiseringen vi gjør og også aksepterer at det er denne forståelses­­modellen jeg velger å bruke i hoveddelen av denne boken, del 3: Psykiske lidelser i barne- og ungdomspsykiatrien.
   

   
    Man lærer mye av faglige diskusjoner med andre, og noe av det morsomste med å holde foredrag om dette temaet, slik jeg har gjort de siste årene på Regionsenter for barn og unges psykiske helse Øst og Sør (RBUP) i Oslo, er å få spørsmål og kommentarer på temaer jeg ikke har tenkt godt nok igjennom før. Så har du kommentarer til noe i denne boken, bare send dem til forlaget, så videreformidler de til meg.
   

   
    Hva er egentlig psykisk helse? Hva er psykiske lidelser? Og hva er barne- og ungdomspsykiatri? Vi får begynne der i del 1.

